*****

ΚΑΝΟΝΙΣΜΟΣ (ΕΟΚ) αριθ. 1902/86 ΤΗΣ ΕΠΙΤΡΟΠΗΣ

της 17ης Ιουνίου 1986

για λεπτομέρειες εφαρμογής του κανονισμού (ΕΟΚ) αριθ. 758/86 του Συμβουλίου για το καθεστώς εισαγωγών που εφαρμόζεται κατά το έτος 1986 στα προϊόντα που υπάγονται στη διάκριση 07.06 Α του κοινού δασμολογίου και κατάγονται από τρίτες χώρες μη μέλη της ΓΣΔΕ, συνεπεία της αύξησης της ποσόστωσης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 604/83 του Συμβουλίου της 14ης Μαρτίου 1983 για το καθεστώς εισαγωγών που εφαρμόζεται κατά τα έτη 1983 έως 1986 στα προϊόντα της διάκρισης 07.06 Α του κοινού δασμολογίου και για την τροποποίηση του κανονισμού (ΕΟΚ) αριθ. 950/68 περί του κοινού δασμολογίου (1), και ιδίως το άρθρο 2,

Εκτιμώντας:

ότι το Συμβούλιο, με τον κανονισμό (ΕΟΚ) αριθ. 758/86 (2), όπως τροποποιήθηκε από τον κανονισμό (ΕΟΚ) αριθ. 1898/86 (3), καθόρισε καθυστερημένα τις ποσότητες των προϊόντων που μπορούν να εισαχθούν στα πλαίσια του προαναφερόμενου καθεστώτος για το 1986· ότι το ποσό των 200 000 τόνων, που καθορίστηκε μ' αυτό τον τρόπο για να ληφθεί υπόψη η μείωση των εξαγωγών των ενδιαφερομένων χωρών που οφείλονται σε φυσικές θεομηνίες, αντιπροσώπευε πολύ αισθητή μείωση σε σχέση με τις ποσοστώσεις που χορηγήθηκαν τα προηγούμενα έτη· ότι, δεδομένου ότι δεν υφίστανται πλέον οι προαναφερόμενες περιστάσεις, το Συμβούλιο, με τον κανονισμό (ΕΟΚ) αριθ. 1898/86, καθόρισε την ποσόστωση αυτή για το εν λόγω έτος σε 300 000 τόνους·

ότι, κατά τον προσδιορισμό των λεπτομερειών εφαρμογής, πρέπει να ληφθεί υπόψη η ειδική κατάσταση των εμπορευμάτων τα οποία, αναμένοντας την έκδοση νέας απόφασης του Συμβουλίου, τέθηκαν υπό καθεστώς τελωνειακής αποθεματοποιήσεως ή σε ελεύθερες ζώνες πριν από την ημερομηνία εφαρμογής του παρόντος κανονισμού· ότι, λαμβάνοντας υπόψη το φθαρτό χαρακτήρα των προϊόντων αυτών, πρέπει να διατηρηθεί σε μια πρώτη φάση, ένα τμήμα της διαθέσιμης ποσόστωσης κατά την εισαγωγή στα πλαίσια του εν λόγω καθεστώτος στα εμπορεύματα που ανταποκρίνονται στους όρους αυτούς·

ότι, όσον αφορά τα προϊόντα τα οποία δεν έχουν τεθεί υπό τα προαναφερόμενα καθεστώτα, θα πρέπει να αποφευχθεί η υποβολή ενός ασυνήθιστα μεγάλου αριθμού αιτήσεως πιστοποιητικών και, συνεπώς, να καθοριστεί μια μέγιστη ποσότητα ανά εισαγωγέα·

ότι, γενικά, προκειμένου να εξασφαλισθεί η καλή λειτουργία των μηχανισμών που προβλέπονται στον παρόντα κανονισμό, πρέπει να απαιτηθεί από τους εμπορευομένους η σύσταση εγγυήσεως υψηλού ποσού·

ότι πρέπει να καθοριστούν οι ειδικές λεπτομέρειες όσον αφορά τις περιόδους για την υποβολή αιτήσεων και τη διαβίβαση ανακοινώσεων στην Επιτροπή κατά παρέκκλιση από τον κανονισμό (ΕΟΚ) αριθ. 3656/83 της Επιτροπής (4), που θεσπίζει τις λεπτομέρειες εφαρμογής του εν λόγω καθεστώτος·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Επί των 100 000 τόνων των συμπληρωματικών ποσοτήτων των προϊόντων που υπάγονται στη διάκριση 07.06 Α του κοινού δασμολογίου και κατάγονται από τρίτες χώρες με μέλη της ΓΣΔΕ, τα οποία μπορούν να επωφεληθούν από το ποσοστό εισφοράς που εφαρμόζεται με ανώτατο όριο 6 % κατ' αξία, κατ' εφαρμογή του κανονισμού (ΕΟΚ) αριθ. 758/86, εκδίδονται πιστοποιητικά μέχρι τους 45 000 τόνους για τα προϊόντα που βρίσκονται υπό το καθεστώς τελωνειακής αποθεματοποιήσεως ή σε ελεύθερες ζώνες κατά την ημερομηνία της έναρξης ισχύος του παρόντος κανονισμού.

Η αίτηση πιστοποιητικού υποβάλλεται στην αρμόδια αρχή του κράτους μέλους στο οποίο είναι αποθεματοποημένα τα προϊόντα. Κατά την υποβολή της αιτήσεως, ο ενδιαφερόμενος δικαιολογεί ότι τα προϊόντα για την εισαγωγή των οποίων ζητείται πιστοποιητικό, είναι αποθεματοποιημένα σύμφωνα με τους όρους που αναφέρονται στο πρώτο εδάφιο.

Άρθρο 2

Εντός ανωτάτου ορίου 55 000 τόνων εκδίδονται πιστοποιητικά εισαγωγής για τα προϊόντα που δεν αποκρίνονται στους όρους του άρθρου 1. Ωστόσο, οι αιτήσεις των πιστοποιητικών δεν μπορούν να αφορούν, ανά ενδιαφερόμενο, ποσότητα μεγαλύτερη από 8 000 τόνους.

Άρθρο 3

Με την επιφύλαξη των διατάξεων του παρόντος κανονισμού, εφαρμόζονται οι λεπτομέρειες που θεσπίστηκαν από τον κανονισμό (ΕΟΚ) αριθ. 3656/83.

Άρθρο 4

1. Οι αιτήσεις πιστοποιητικού εισαγωγής για τα προϊόντα που αναφέρονται στα άρθρα 1 και 2 υποβάλλονται στις αρμόδιες αρχές των κρατών μελών:

- από τις 19 έως τις 24 Ιουνίου 1986,

- από τις 25 έως τις 27 Ιουνίου 1986.

Το ποσό της εγγυήσεως που συστήνεται κατά την υποβολή της αιτήσεως πιστοποιητικού καθορίζεται σε 120 ECU ανά τόνο.

2. Τα κράτη μέλη διαβιβάζουν με τέλεξ στην Επιτροπή, το αργότερο στις 28 και στις 30 Ιουνίου 1986, τις ποσότητες που αποτέλεσαν αντικείμενο αιτήσεως πιστοποιητικού ξεχωριστά για τα προϊόντα που αναφέρονται στα άρθρα 1 και 2, με τις ενδείξεις του ονόματος του εισαγωγέα και της χώρας καταγωγής.

3. Η Επιτροπή, το αργότερο στις 30 Ιουνίου 1986 και στις 3 Ιουλίου 1986, καθορίζει κατά περίπτωση το ενιαίο ποσοστό της μειώσεως για τις ποσότητες που έχουν ζητηθεί.

Η Επιτροπή καθορίζει κατά περίπτωση τις ποσότητες που αναφέρονται στο άρθρο 1, οι οποίες παραμένουν διαθέσιμες και μπορούν να χρησιμοποιηθούν για την έκδοση πιστοποητικών σχετικά με τα προϊόντα που αναφέρονται στο άρθρο 2 και, αντιστρόφως, εάν είναι απαραίτητο για τις ποσότητες που αναφέρονται στο άρθρο 2 που δεν έχουν χρησιμοποιηθεί.

Άρθρο 5

Σε περίπτωση κατά την οποία, κατ' εφαρμογή του άρθρου 4 παράγραφος 3, η ποσότητα για την οποία έχει εκδοθεί πιστοποιητικό είναι μικρότερη από εκείνη για την οποία αυτό ζητήθηκε, η εγγύηση που αντιστοιχεί στη διαφορά αποδεσμεύεται αυτομάτως.

Άρθρο 6

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Ιουνίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 72 της 18. 3. 1983, σ. 3.

(2) ΕΕ αριθ. L 72 της 15. 3. 1986, σ. 1.

(3) Βλέπε σ. 1 της παρούσας Επίσημης Εφημερίδας.

(4) ΕΕ αριθ. L 361 της 24. 12. 1983, σ. 32.